Bulls maak dit 3 in ŉ ryKurt-Lee Arendse op pad na sy drie. Foto: GB Jordaan. ’n Mens hoef nie die Bulls se wedstryd teen Connacht met ŉ vergrootglas te bestudeer om te bepaal dat die skeidsregter die kragmeting van volgehoue momentum beroof het nie. Andrea Piardi – die Italianer in die groen‑en‑pers pakkie – het 35 strafskoppe toegeken en gereeld ŉ span se aanval met ŉ skril blaas van sy fluitjie in die kiem gesmoor. Daarbenewens het drie geel kaarte ook die Loftus Versfeld-skare aan hul worsbroodjies laat stik. Maar ondanks al die vraagtekens om die skeidsregter se vertoning het die Bulls eintlik die wedstryd op ŉ amperse drafstap met 28 – 14 gewen. “Amperse” word gebruik want die Pretorianers se hanteerwerk het hulle met tye ook lelik in die steek gelaat. Johan Goosen was in die kol met vier doelskoppe. Foto: GB Jordaan. Tog is dit nóg ŉ oorwinning teen Europese teenstanders en die vooruitsig van ŉ wedstryd op Fort Loftus behoort vir ŉ koue rilling te sorg – maak nie saak of ŉ span van Edinburgh of Galway is nie. Kurt-Lee Arendse het sy Bulls-terugkeer met die openingsdrie van die wedstryd gevier toe hy pleinweg net té rats en té vinnig vir enige verdediger was, terwyl Canan Moodie weer eens almal herinner het dat hy oor emmersvol talent beskik. Zak Burger se opportunistiese spel is met twee drieë beloon, terwyl Marcell Coetzee sy gebruiklike drie gedruk het. Chuck Norris het inderdaad nie ŉ bang haar op sy kop nie, maar selfs hy sal sukkel om die begeesterde Bulls-kaptein van die doellyn weg te hou. Die Pretorianers is tans onoorwonne ná drie wedstryde in die Verenigde Rugbykampioenskap en hulle gee saam met Leinster die pas op die punteleer aan. Daarteenoor kon Connacht nog nie een keer as oorwinnaars van die veld stap nie en die Iere het tans ŉ stewige houvas op die punteleerhoutlepel. Zak Burger het twee drieë gedruk. Foto: GB Jordaan. Bulls: Drieë: Zak Burger (2), Kurt-Lee Arendse en Marcell Coetzee. Doelskoppe: Johan Goosen (4). Connacht: Drieë: Jack Aungier en Dave Hackshaw. Doelskoppe: Hackshaw (2).